Беларуская праваслаўная царква Паўночнай Амерыкі

Беларуская праваслаўная царква Паўночнай Амерыкі або Беларускі савет праваслаўных цэркваў у Паўночнай Амерыцы — царкоўна-адміністрацыйная адзінка (епархія) у юрысдыкцыі Канстанцінопальскага патрыярхата, аб’ядноўвала беларускія праваслаўныя прыходы, якія ўзніклі ў ЗША і Канадзе ў пачатку 1950-х гадоў. Статут прыняты ў 1980 годзе. Самастойная юрысдыкцыя спыніла існаванне ў 2005 годзе, прыходы ўвайшлі ў склад Амерыканскай карпата-русінскай праваслаўнай епархіі.

Беларуская праваслаўная царква Паўночнай Амерыкі створана ў 1970 годзе на царкоўным з’ездзе ў Саўт-Рыверы. У 1971 годзе для беларускіх прыходаў створаны Савет. Пяць прыходаў вылучаны ў асобную юрысдыкцыйную адзінку, яе адміністратар падпарадкоўваўся непасрэдна кіраўніку Грэчаскай праваслаўнай архіепіскапіі Амерыкі. Складаўся з чатырох прыходаў у ЗША і аднаго ў Канадзе:
 Прыход св. Ефрасінні Полацкай (Саўт-Рывер, штат Нью-Джэрсі);
 Прыход св. Кірылы Тураўскага (, штат Нью-Ёрк), утварыўся пасля расколу ў бруклінскім прыходзе БАПЦ, які пакінула частка прыхаджан і пабудавала ў 1983 годзе новы храм;
 Прыход св. Георгія (Чыкага, штат Ілінойс);
 Капліца прыходу Смаленскай Божай Маці (адпачынкавы цэнтр «Бэлэр-Менск», Глен-Спэй, штат Нью-Ёрк), філіял прыходаў св. Еўфрасінні Полацкай і св. Кірылы Тураўскага, клірыкі якіх здзяйсняюць тут богаслужэнні ў маі-кастрычніку;
 Прыход св. Еўфрасінні Полацкай (Таронта, Канада).

Адміністратары:
 Мікалай Лапіцкі (1970—1976);
 Святаслаў Коўш (1977—1997);
 Грыгорый О'Кіф (1997—2005).

Беларуская праваслаўная царква Паўночнай Амерыкі вяла дабрачынную, выхаваўчую, адукацыйную, выдавецкую дзейнасць: выдавала часопіс «Царкоўны сьветач» (у 1951—1988), штогадовы беларускі праваслаўны каляндар; падтрымлівала выданне часопіса «Беларуская думка»; адкрыла Беларускі рэлігійна-адпачынкавы цэнтр «Бэлэр-Менск», Беларускі рэлігійна-грамадскі цэнтр у Саўт-Рыверы, суботнія і нядзельныя школы для дзяцей беларускіх эмігрантаў.

 Крыніцы 

 Літаратура 
 Языковіч Л. Беларуская праваслаўная царква Паўночнай Амерыкі // 
 Слесарев А. В. Предпосылки возникновения и история развития Белорусского Совета православных церквей в Северной Америке в 1950—1976 гг. // Христианское чтение. — 2019. — № 4. — С. 176—192.
 Слесарев А. В. Белорусский Совет православных церквей в Северной Америке под руководством протопресвитера Святослава Ковша в 1976—1986 гг. // Христианское чтение. — 2020. — № 2. — С. 208—219.

Катэгорыя:Арганізацыі беларусаў ЗША
Катэгорыя:Арганізацыі беларусаў Канады
Катэгорыя:Гістарычныя епархіі Канстанцінопальскай праваслаўнай царквы
Катэгорыя:З’явіліся ў 1970 годзе